S-138/2017

Mál þetta, sem dómtekið var í dag, var höfðað með ákæru útgefinni af lögreglustjóranum á höfuðborgarsvæðinu 11. síðasta mánaðar, á hendur S-kk-þgf S-kk-þgf R-kk-þgf, kt. 000000-0000, Víðibergi 3 í Hafnarfirði, „fyrir eftirtalin brot:

I.

Fíkniefnalagabrot með því að hafa aðfaranótt laugardagsins 10. desember 2016 á bifreiðastæði í Hamraborg á móts við Gjábakka í Kópavogi haft í vörslum sínum 1,13 g af amfetamíni sem lögregla fann við leit á ákærða. [...]

Telst þetta varða við 2. gr., sbr. 5. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

II.

Umferðar- og fíkniefnalagabrot með því að hafa aðfaranótt miðvikudagsins 18. janúar 2017 ekið bifreiðinni [...], án þess að hafa ökuskírteini meðferðis og óhæfur um að stjórna henni örugglega vegna áhrifa ávana- og fíkniefna (í blóði mældist amfetamín 155 ng/ml og tetrahýdrókannabínól 0,5 ng/ml) eftir Hafnarfjarðarvegi rétt norðan við Olís við Hafnarfjarðarveg í Garðabæ og á sama tíma haft í vörslum sínum 0,26 g af maríhúana sem lögregla fann við leit í bifreiðinni. [...]

Telst þetta varða við 1., sbr. 2. mgr. 45. gr. a. og 1. mgr. 48. gr., sbr. 1. mgr. 100. gr. umferðarlaga nr. 50/1987, sbr. 5. gr. laga nr. 66/2006 og 3. gr. laga nr. 24/2007 og við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006. Þá er gerð krafa um að framangreind fíkniefni, 1,13 g af amfetamíni og 0,26 g af maríhúana, sem hald var lagt á, verði gerð upptæk, skv. 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Um málsatvik er skírskotað til framangreindrar ákæru.

Ákærði sótti ekki þing og boðaði ekki forföll, en í fyrirkalli sem gefið var út 28. síðasta mánaðar og var birt honum ásamt ákæru málsins 8. þessa mánaðar, kom meðal annars fram að sækti ákærði ekki þing mætti hann búast við að fjarvist hans yrði metin til jafns við það að hann viðurkenndi að hafa framið þau brot sem hann væri ákærður fyrir og að dómur yrði lagður á málið að honum fjarstöddum, sbr. 1. mgr. 161. gr. laga um meðferð sakamála nr. 88/2008.

Dómurinn telur þannig sannað, með vísan til ofanritaðs og gagna málsins að öðru leyti, að ákærði hafi framið þá háttsemi sem ákært er út af og eru brotin réttilega heimfærð til refsiákvæða í ákærunni. Ákærði hefur því unnið sér til refsingar.

Samkvæmt framlögðu sakavottorði hefur ákærði frá og með árinu 2008 í þrígang sætt refsingu. Með sátt hjá lögreglustjóra 7. janúar það ár samþykkti hann greiðslu sektar fyrir brot gegn lögum um ávana- og fíkniefni. Með annarri þess háttar sátt 9. nóvember 2011 samþykkti hann sektargreiðslu og tímabundna ökuréttarsviptingu fyrir brot gegn umferðarlögum, þar á meðal fyrir að aka undir áhrifum ávana- og fíkniefna. Með þriðju sáttinni af því tagi 10. apríl 2012, samþykkti hann aftur sektargreiðslu og tímabundna sviptingu ökuréttar, í því tilviki fyrir að aka sviptur ökurétti og undir áhrifum ávana- og fíkniefna 17. desember 2011.

Að framangreindum sakaferli virtum, sbr. 5. tl. 1. mgr. 70. gr. almennra hegningarlaga nr. 19/1940, eftir 77. gr. þeirra laga og með hliðsjón af dómaframkvæmd, þykir refsing ákærða hæfilega ákveðin fangelsi í þrjátíu daga. Ekki eru efni til að skilorðsbinda þá refsingu.

Með vísan til 3. mgr., sbr. 1. mgr. 101. gr. og upphafsákvæðis 1. mgr. 102. gr. umferðarlaga, er ákærði jafnframt sviptur ökurétti ævilangt frá birtingu þessa dóms að telja.

Á grundvelli 6. mgr. 5. gr. laga nr. 65/1974, skal ákærði sæta upptöku á hinum haldlögðu fíkniefnum, eins og nánar greinir í dómsorði.

Á grundvelli 1. mgr. 218. gr. laga nr. 88/2008 verður ákærði dæmdur til að greiða sakarkostnað málsins, samkvæmt framlögðu yfirliti um slíkan kostnað og með stoð í öðrum framlögðum gögnum, svo sem greinir í dómsorði.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, S-kk-nf S-kk-nf R-kk-nf, sæti fangelsi í þrjátíu daga.

Ákærði er sviptur ökurétti ævilangt frá birtingu dóms þessa að telja.

Ákærði skal sæta upptöku á 1,13 g af amfetamíni og 0,26 g af maríhúana, sem lagt var hald á.

Ákærði greiði 153.269 krónur í sakarkostnað.

H-kk-nf Þ-kk-nf